વાસ્તવિક જગતમાં શોપિંગ કરવા જવું હોય તો તમારે સમય ફાળવવો પડે. ઠીકઠાક તૈયાર થવું પડે. વાહન વ્યવસ્થા કરવી પડે. શારીરિક મહેનત સાથે માનસિક ઉતાર-ચઢાવ વેઠવા પડે. બોલ્યા-સાંભળ્યા વગર રેર કેસમાં સ્ટોર પર જઈને શોપિંગ થાય. વિચારવાની ફરજ પડે. જ્યારે નેટ પર ખરીદી કરવામાં સરળતા સિવાય ઘણી સગવડ સચવાય ‘ને ઘણા લાભ થાય. સૂતાં સૂતાં કે બીઆરટીએસમાં બેઠાં બેઠાં શોપિંગ થાય. ટ્રેનમાં હોઈએ કે પ્લેનમાં, દસ મિનિટમાં કોઈ ચીજ માટે પાંચ દુકાનમાં રખડી લેવાય. ઘરના કપડામાં જમતાં હો કે સિરિયલ જોતાં હો, ઑફિસમાં બોસની નજર ના હોય કે કોઈ ફંક્શનમાં એકલા પડ્યા હો યા મજા ના આવતી હો, જસ્ટ ફ્યૂ ક્લિક્સ ‘ને વસ્તુ ઘરે આવી જાય. પાછો આનંદ એ રીતે બેવડાય કે ખરીદી કરી ત્યારે મજા આવે ‘ને એ ખરીદાયેલી ચીજની ડિલિવરી થાય ત્યારે ડબલ મજા આવે. ઘણી વાર તો ટ્રિપલ મજા આવે, વસ્તુ વાપસ મોકલીએ ત્યારે.